KIRJALLINEN KYSYMYS E-0885/00 esittäjä(t): Raffaele Costa (PPE-DE) komissiolle. LIFE II -rahoitusvälineestä rahoitetut hankkeet.



Virallinen lehti nro 026 E , 26/01/2001 s. 0126 - 0127



KIRJALLINEN KYSYMYS E-0885/00 esittäjä(t): Raffaele Costa (PPE-DE) komissiolle (22. maaliskuuta 2000) Aihe: LIFE II -rahoitusvälineestä rahoitetut hankkeet Euroopan yhteisöjen virallisessa lehdessä julkaistiin 24. helmikuuta 2000 tiedonanto kuudesta päätöksestä (C(1999) 1800, C(1999) 4712, C(1999) 2414, C(1999) 4063, C(1999) 2073 ja C(1999) 2261), joilla päätettiin myöntää yhteisön rahoitustukea demonstraatiohankkeille ympäristöalan LIFE-rahoitusvälineestä(1). Näiden päätösten seurauksena vuonna 1999 valittiin 94 hanketta LIFE-Naturan ja 152 hanketta LIFE-ympäristön puitteissa. Hankkeiden esittäjinä olivat järjestöt, julkiset tai yksityiset laitokset, paikallisviranomaiset ja yritykset. Näille hankkeille myönnettiin yhteensä 64,8 miljoonaa euroa tukea LIFE-Naturasta (joista 7,9 miljoonaa italialaisten hakijoiden esittämille hankkeille) ja 65 miljoonaa euroa LIFE-ympäristöstä (joista 9,4 miljoonaa euroa italialaisten hakijoiden esittämille hankkeille). Italia siis sai yhteensä 17,3 miljoonaa euroa eli noin 33,5 miljardia liiraa LIFE-ympäristön alaan kuuluviin 26 hankkeeseen ja LIFE-Naturaan kuuluviin 19 hankkeeseen. Italialaiset tuensaajat ovat peräisin seuraavilta alueilta: Lombardia (7 hanketta), Veneto (8 hanketta), Emilia Romagna (2 hanketta), Liguria (3 hanketta), Toscana (6 hanketta), Calabria (1 hanke), Umbria (1 hanke), Sisilia (4 hanketta), Basilicata (1 hanke), Lazio (9 hanketta), Puglia (1 hanke) ja Sardinia (2 hanketta). Italialaisten hakijoiden esittämien hankkeiden joukosta ei valittu yhtäkään, joka olisi peräisin Piemontesta. Voiko komissio selvittää, miksi yksikään valituista italialaisista hankkeista ei ole peräisin Piemonten alueelta ja voiko tämä liittyä tietojen puutteellisuuteen? Jos näin on, voiko komissio kertoa, kuka on vastuussa asiasta? Voiko komissio lisäksi kertoa, esitettiinkö Piemonten alueelta peräisin olevia hankkeita ja jos esitettiin, kuinka monta niitä oli ja miksei yhtäkään niistä hyväksytty? (1) EYVL C 52, 24.2.2000, s. 4. Margot Wallströmin komission puolesta antama vastaus (18. huhtikuuta 2000) Italian viranomaiset toimittivat komissiolle vuonna 1999 hanke-ehdotuksia rahoituksen saamiseksi ympäristöalan rahoitusvälineen perustamisesta (Life) annetun asetuksen (ETY) N:o 1973/92 muuttamisesta annetun neuvoston asetuksen (EY) N:o 1404/96(1) mukaisesti. Tukea saavat hankkeet valittiin kyseisen asetuksen 9 a artiklassa vahvistettujen perusteiden ja 13 artiklassa vahvistetun menettelyn mukaisesti. Varoja oli käytettävissä ainoastaan osan hankkeista tukemiseen. Hankkeet oli luokiteltu arviointivaiheen aikana. Vuoden 1999 osalta voidaan todeta, että Piemonten alueen hankkeet eivät saaneet tukeen edellyttävää luokitusta. Sama koskee myös seitsemää muuta aluetta. Komissio mielestä tämä ei johdu asiaan kuuluvan tiedon puutteesta Piemonten alueella. Lisäksi alueelliset viranomaiset järjestivät Torinossa aluetta koskevan tiedotuspäivän, johon myös komission edustaja osallistui. Piemonten alueelta toimitettiin vuonna 1999 yhteensä 12 hanketta Life-rahoitusta varten. Kaikki koskivat asetuksen 2 artiklan 2 kohdan b alakohdan mukaista toimintaa. Life-rahoitusvälineestä sai vuonna 1999 tukea kuitenkin hanke LIFE 99 ENV/IT/000051, jonka osalta tuensaaja on roomalainen CENSIS-järjestö. Hanke toteutetaan kuitenkin Novaran maakunnassa. Lisäksi hanke LIFE99 NAT/IT/6279 toteutetaan Italian ympäristöministeriön toimesta ja yhteistyössä kaikkien Italian alueiden kanssa. (1) EYVL L 181, 20.7.1996.